ആയിരം വാക്കുകളേക്കാള് ശക്തിയുള്ള ഒത്തുചേരല് ഇരുവരും വിളിച്ച സംയുക്ത വാര്ത്താസമ്മേളനം മാതൃകയെന്ന് വിഡി സതീശന് സി.എസ്.ഐ മധ്യകേരള മഹായിടവക ബിഷപ്പ് ഡോ. മലയില് സാബു കോശി ചെറിയാനെയും താഴത്തങ്ങാടി ഇമാം ഷംസുദ്ദീന്റെയും സംയുക്ത വാര്ത്താസമ്മേളനത്തെ പ്രകീര്ത്തിച്ച് പ്രതിപക്ഷ നേതാവ് വി.ഡി. സതീശന്റെ ഫേസ്ബുക്ക് പോസ്റ്റ്. സാമുദായിക സ്പര്ധ വളര്ത്താനുള്ള ചില ദുഷ്ടശക്തികളുടെ ശ്രമത്തിന്റെ കാലത്ത് ഇരുവരുടെയും ഒത്തുചേരലിന് ആയിരം വാക്കുകളേക്കാള് ശക്തിയുണ്ടെന്ന് ഫേസ്ബുക്കില് കുറിക്കുകയും ചെയ്തു. ഇരുവരും വിളിച്ച സംയുക്ത വാര്ത്താസമ്മേളനം മാതൃകയാണെന്നും രണ്ടു സമുദായങ്ങളെ തമ്മിലടിപ്പിക്കാന് ചിലര് ശ്രമിക്കുന്നതിനിടെ നോക്കുകുത്തിയായി ഒരു ഭരണകൂടം മാറി നില്ക്കുന്നിടത്താണ് മതസൗഹാര്ദ്ദത്തിന് പോറല് ഏല്ക്കാതിരിക്കാനുള്ള ശ്രമവുമായി ഈ രണ്ടു മത നേതാക്കള് ഒത്തുചേര്ന്നതെന്നും വി.ഡി സതീശന് വ്യക്തമാക്കി. വാര്ത്താസമ്മേളനത്തിന്റെ ചിത്രം പങ്കുവെച്ചായിരുന്നു അദ്ദേഹം ഫേസ്ബുക്ക് പോസ്റ്റിട്ടത്. ഇരുവരേയും വി.ഡി സതീശന് ഇന്ന് സന്ദര്ശിച്ചിരുന്നു. വി.ഡി. സതീശന്റെ ഫേസ്ബുക്ക് പോസ്റ്റ് സാമുദായിക സ്പര്ധ വളര്ത്തി കേരളത്തിന്റെ സാമൂഹിക ഇഴയടുപ്പം പിച്ചിച്ചീന്താന് ചിലര് ആസൂത്രിതമായി ശ്രമിക്കുന്ന ഈ കാലഘട്ടത്തില് ആയിരം വാക്കുകളേക്കാള് ശക്തിയുണ്ട് ഈ ഒരൊറ്റ ചിത്രത്തിന്. കേരളത്തിന്റെ സമാധാനാന്തരീക്ഷത്തിന് പോറലേല്ക്കരുതെന്ന സന്ദേശവുമായി സി.എസ്.ഐ. മധ്യകേരള മഹായിടവക ബിഷപ്പ് ഡോ. മലയില് സാബു കോശി ചെറിയാനും മുസ്ലിം കോഓര്ഡിനേഷന് കമ്മിറ്റി രക്ഷാധികാരി താഴത്തങ്ങാടി ഇമാം ഷംസുദ്ദീന് മന്നാനി ഇലവുപാലവുമാണ് സി.എസ്.ഐ ബിഷപ്പ് ഹൗസില് കഴിഞ്ഞ ദിവസം സംയുക്ത പത്രസമ്മേളനം നടത്താനായി ഒത്തുചേര്ന്നത്. സമൂഹമാധ്യമങ്ങളിലുള്പ്പെടെ വ്യാജ അക്കൗണ്ടുകളിലൂടെ വിദ്വേഷം ആളിക്കത്തിച്ച് രണ്ടു സമുദായങ്ങളെ തമ്മിലടിപ്പിക്കാന് ചിലര് ശ്രമിക്കുന്നതിനിടെ നോക്കുകുത്തിയായി ഒരു ഭരണകൂടം മാറി നില്ക്കുന്നിടത്താണ് മതസൗഹാര്ദ്ദത്തിന് പോറല് ഏല്ക്കാതിരിക്കാനുള്ള ശ്രമവുമായി ഈ രണ്ടു മത നേതാക്കള് ഒത്തുചേര്ന്നത്. ഈ ഇഴയടുപ്പം തന്നെയാണ് വര്ഗീയവാദികളെ ഇത്രകാലവും അകറ്റിനിര്ത്താന് കേരള സമൂഹം പുറത്തെടുത്തിരുന്ന ആയുധവും. മതസൗഹാര്ദ്ദവും മാനവികതയും ഉയര്ത്തിപ്പിടിക്കുകയും സംരക്ഷിക്കുകയും ചെയ്യാന് ഈ വാര്ത്താചിത്രം സമൂഹത്തിനാകെ പ്രചോദനമാകേണ്ടത് കാലഘട്ടത്തിന്റെ അനിവാര്യതയാണ്.